  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 29-тӥ пӧсьтолэзе Эгра ёросысь Мувыр гуртын выльысь улӟытэм гуртъёслэн «Деревня – душа России» улоскуспо фестивальзы ортчиз. Шулдыръяськонэ Удмуртиысь, Москваысь, Пермьысь, Екатеринбургысь, Кировысь, Ханты-Манскийск автоном округысь но Казахстанысь сизьым сюрслэсь трос адями пыриськиз. Со сярысь элькун тӧролэн но кивалтэтлэн пресс-службазы ивортӥз. Фестиваль пыр адӟыны луэ, кызьы гурт адямиос ужало, шутэтско но шулдыръясько. Озьы ик Ужрад улсын йӧл фермае вуылыны, улӟытэм гуртлэн улӥсьёсыныз тодматскыны но улон котырзэс адӟыны луонлык вал. Фестиваль огшоры интыын ӧз ортчы. Эгра ёросысь Мувыр зэмос улӟытэм гурт луэ. Мутус вылысь со 1981-тӥ арын быриз. Нош 2009-тӥ арын гуртысь улӥсьлэн но ужбергатӥсьлэн тыршеменыз со выльысь пушйиз. Туннэ татын 13 выль юрт сылэ, эшшо кӧняез ке пуктӥсько на, ферма но йӧл поттон ужпӧр вань. Вормем грантъёслы луыса гуртысь инфрасӧзнэтэз умоятӥзы, Лоза шур дорозь экосюресэз радъязы, пыж станция ужаны кутскиз. «Агротуриз» федерал вожвылъяськонын вормем коньдонэн туристъёслы усадьба лэсьто. Отын улыны но шутэтскыны, озьы ик скал кыскыны дышетскыны, пудо сюдыны, гур эстыны но мукет гурт ужъёсты оскалтыны луоз. Фото: Удмуртиысь тӧролэн но кивалтэтлэн пресс-службазы Фестивальын ӧнеръёсъя но сиён лэсьтонъя мастер-классъёс ужазы, шудонъёс но вожвылъяськонъёс радъяськизы. Шулдыръяськонын пӧртэм сиён-юон веръяны, гурт тухника адӟыны луэ вал. Люкаськемъёслы этно-мода возьматӥзы, тодмо удмурт артистъёс кырӟанъёсынызы шулдыртӥзы, соос пӧлын Брангурт песянайёс. Куноослы гуртэн тодматӥзы, солэсь историзэ веразы. Ужраз яркыт феерверкен йылпумъяськиз. Фестивалез вуоно арын но радъяны малпало. «Мувырын ортчись выльысь улӟытэм гуртъёслэн фестивальзы Удмуртиысь туэ гужемлэн одӥгез бадӟым ужрадэз луиз. Куноосты тунсыко программа сяна, гуртысь улӥсьёсын вераськыны, фермалэсь ужамзэ асьсэ синъёсынызы адӟыны, улӟытэм гуртъёслэн ужэнызы тодматскыны луонлык кыске – со аспӧртэмлыко но кужмо опыт. Выль фестиваль шулдыртэ, дышетэ но историез вера » Юлия Бадаш, Удмуртиысь туризмъя агентстволэн кивалтӥсез Тодэ вайытом, Кияса ёросын куиськонъя «Луло сусо» фестиваль ортче. Тегъёс: гурт фестиваль Лулчеберет Мерлык Эгра Удмуртия  